SKRIFTLIG FORESPØRGSEL P-1373/00

af Sérgio Marques (PPE-DE) til Kommissionen

(26. april 2000)

Om: Frizonen på Madeira

Frizonen på Madeira (ZFM) blev oprettet i 1980'erne med henblik på at bidrage til Madeiras økonomiske og sociale udvikling. For at udstyre frizonen med de nødvendige midler til at kunne hævde sig på de internationale markeder blev der indført en ordning med finansielle og fiskale incitamenter, der skulle fremme og tiltrække nye investeringer, og som skulle gælde i mindst 25 år, indtil 2011, et tidsrum, der var nødvendigt, for at frizonen kunne få fodfæste på de internationale markeder og opbygge et troværdigheds- og pålidelighedsimage.

Kommissionen fik meddelelse om denne ordning i 1986 i overensstemmelse med EF's konkurrenceregler. Ordningen er senere blevet taget op til nyvurdering gentagne gange og er hver gang blevet forlænget. I forbindelse med den seneste nyvurdering gav Kommissionen tilladelse til, at den fandt anvendelse indtil 31. december 2000, og betegnede den i den forbindelse som et af de mest dynamiske elementer i den regionale økonomi.

For nylig blev ordningen analyseret af gruppen vedrørende en adfærdskodeks for erhvervsbeskatning, som uden at tage behørigt hensyn til punkt G i adfærdskodeksen konkluderede, at de fiskale incitamenter til den økonomiske sektor i frizonen var skadelige, hvilket kan føre til afvikling af dem; endvidere blev ordningen analyseret i forbindelse med Kommissionens nye retningslinjer for statsstøtte med regionalt sigte, som for frizonens vedkommende medfører begrænsning af ordningens varighed og nedtrapning af støtten til virksomheder, der har fået bevilling efter 1. januar 2000. I det hele taget er det i øjeblikket usikkert, hvordan ordningen vil blive fremover.

Til trods for de særlige foranstaltninger, som de regionale og nationale myndigheder samt EF har truffet, og som har resulteret i, at Madeira nu ligger nærmere EF-gennemsnittet, er øen fortsat en af de ti mest ugunstigt stillede regioner i EU, og de industrielle, handelsmæssige og finansielle aktiviteter i frizonen spiller sammen med turismen en afgørende rolle for regionens udvikling.

Kan Kommissionen på den baggrund oplyse følgende:

1. Hvordan kan de nye foranstaltninger forenes med artikel 299, stk. 2, i traktaten, der omhandler særbehandling for regioner i den yderste periferi, navnlig med hensyn til finanspolitik, frizoner og statsstøtte?

2. Af hvilke grunde gøres der da alvorligt indgreb i den gældende form for statsstøtte til frizonen, som tydeligt har bidraget til regionens økonomiske og sociale udvikling, navnlig ved at åbne mulighed for nye investeringsprojekter, diversificering af produktionsstrukturen, tilegnelse af knowhow og kvalificering af den lokale arbejdskraft samt oprettelse af arbejdspladser og fremme af Madeira i udlandet?

3. Vil inddragelsen af ordningen ikke få drastiske konsekvenser for en vektor, der er af afgørende betydning for Madeira, og stille Madeira dårligere end andre øer, europæiske områder og territorier, der henhører under eller er associeret med medlemsstaterne, og som igennem mange år har haft eller endnu har mulighed for at gøre fremskridt på grundlag af lignende ordninger, hvoraf mange endnu gælder i højt udviklede områder?

4. Er Kommissionen klar over, hvilke skadelige virkninger den store uvished om frizonens fremtid har for området, en uvished, som har negativ indflydelse på det troværdighedsimage, som det efter mange år har fået opbygget?

Svar afgivet på Kommissionens vegne af Frederik Bolkestein

(16. juni 2000)

1. Kommissionen henviser til sin rapport af 14. marts 2000(1), som skitserer de foranstaltninger, der vil blive iværksat til gennemførelse af EF-traktatens artikel 299, stk. 2, (tidl. artikel 227) på de områder, som det ærede medlem nævner. For så vidt angår statsstøtte, oplyser Kommissionen i rapporten, at den vil fortage en ændring af sine retningslinjer for statsstøtte med regionalt sigte(2), således at det vil blive

muligt at yde ikke-degressiv og tidsubegrænset driftstøtte i fjerntliggende regioner, når støtten har til formål at nedbringe de meromkostninger ved udøvelsen af en økonomisk aktivitet, der følger af de i EF-traktatens artikel 299, stk. 2, nævnte ulemper, idet der vil blive taget hensyn til støttens bidrag til regionens fremtidige udvikling og de særlige betingelser i visse økonomiske sektorer. Hvad angår direkte skatter vil det være op til Kommissionen at træffe beslutning om, hvilke retningslinjer der skal vælges, blandt andet på grundlag af resultaterne af arbejdet i adfærdkodeksgruppen i Rådet. Dette indskrænker dog ikke Kommissionens beføjelser til at vurdere de eksisterende støtteordninger.

2. Det er på ingen måde Kommissionens hensigt at skade udviklingen i regionen Madeira. Tværtimod har den gentagne gange taget specielle hensyn til de særlige forhold, der gør sig gældende i regionerne i den yderste periferi. Kommissionen gør dog opmærksom på, at den ved skrivelse af 24. februar 1998, som følge af indførelsen af retningslinjerne for statsstøtte med regionalt sigte, foreslog alle medlemsstaterne at ændre alle støtteordninger med regionalt sigte, som var i kraft den 1. januar 2000, for at gøre dem forenelige med bestemmelserne i retningslinjerne fra denne dato. Kommissionen bad ligeledes medlemsstaterne om at give den meddelelse om de påtænkte ændringer af de pågældende ordninger inden for en frist på seks måneder. Hvad angår den skattemæssige støtte, der er blevet indrømmet frizonen Madeira, indebærer dette især, som det ærede medlem nævner, at driftstøtte, der bevilges efter 1. januar 2000, bliver gjort tidsbegrænset og degressiv. Det vil endvidere være en betingelse for, at støtten fortsat kan ydes, at den bidrager til den regionale udvikling og har et rimeligt omfang i forhold til de ulemper, som den skal opveje. Disse betingelser skal under alle omstændigheder være opfyldt ved vurderingen af foranstaltninger til driftsstøtte i forbindelse med gennemførelsen af traktatens artikel 299, stk. 2.

3. Kommissionen må konstatere, at nogle af de områder, der hører ind under medlemsstaterne, unddrager sig Fællesskabets konkurrencekontrol. Enhver forskelsbehandling af de områder, der er underlagt bestemmelserne i EF-traktatens artikel 87 til 89 (tidl. artikel 92 til 94), er imidlertid udelukket, da der anvendes klare og gennemsigtige kriterier til vurdering af, om statsstøtten er forenelig med fællesmarkedet, idet Kommissionen har ladet sine egne rammebestemmelser og retningslinjer offentliggøre. I denne forbindelse må Kommissionen også konstatere, at skønt de portugisiske myndigheder har godkendt Kommissionens henstillinger (egnede foranstaltninger), har de endnu ikke indført alle de ændringer i ordningen om frizonen Madeira, der er nødvendige for at bringe den i overensstemmelse med de relevante bestemmelser i retningslinjerne.

4. Kommissionen beklager, at der hersker usikkerhed med hensyn til fremtidsperspektiverne for frizonen Madeira. Den gør imidlertid opmærksom på, at Kommissionen kun har godkendt anvendelsen af denne ordning indtil 31. december 2000, og at de eventuelle bestemmelser om dens fortsatte anvendelse skal meddeles Kommissionen og undersøges af denne.

(1) KOM(2000) 147 endelig udg.

(2) EFT C 74 af 10.3.1998.